KOMISSION ASETUS (EU) 2021/1864,

annettu 22 päivänä lokakuuta 2021,

Euroopan parlamentin ja neuvoston asetuksen (EY) N:o 396/2005 liitteiden II, III ja V muuttamisesta siltä osin kuin on kyse amisulbromin, flubendiamidin, meptyylidinokapin, metaflumitsonin ja propinebin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan, 18 artiklan 1 kohdan b alakohdan ja 49 artiklan 2 kohdan,

sekä katsoo seuraavaa:

(1) Amisulbromin, flubendiamidin, meptyylidinokapin ja metaflumitsonin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa. Propinebin jäämien enimmäismäärät vahvistettiin asetuksen (EY) N:o 396/2005 liitteessä II sekä liitteessä III olevassa B osassa.

(2) Euroopan elintarviketurvallisuusviranomainen, jäljempänä ’elintarviketurvallisuusviranomainen’, antoi perustellun lausunnon amisulbromin jäämien voimassa olevista enimmäismääristä (2) asetuksen (EY) N:o 396/2005 12 artiklan 1 kohdan mukaisesti. Se suositteli jäämien voimassa olevien enimmäismäärien pitämistä ennallaan. Koska kuluttajille ei aiheudu vaaraa, jäämien enimmäismäärät olisi vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II.

(3) Elintarviketurvallisuusviranomainen antoi perustellun lausunnon flubendiamidin jäämien voimassa olevista enimmäismääristä (3) asetuksen (EY) N:o 396/2005 12 artiklan 1 kohdan mukaisesti. Se katsoi keräkaalin eli kupukaalin ja lehtisalaatin jäämien enimmäismäärien aiheuttavan kuluttajiin kohdistuvan riskin. Sen vuoksi on aiheellista alentaa niiden osalta jäämien enimmäismäärät määritysrajan tasolle asetuksen (EY) N:o 396/2005 liitteessä II. Muiden tuotteiden osalta elintarviketurvallisuusviranomainen suositteli jäämien voimassa olevien enimmäismäärien nostamista tai pitämistä ennallaan. Niitä koskevat jäämien enimmäismäärät olisi vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II.

(4) Elintarviketurvallisuusviranomainen antoi perustellun lausunnon meptyylidinokapin jäämien voimassa olevista enimmäismääristä (4) asetuksen (EY) N:o 396/2005 12 artiklan 1 kohdan mukaisesti. Se suositteli jäämien enimmäismäärien alentamista kurkkujen ja kesäkurpitsojen osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Elintarviketurvallisuusviranomainen katsoi, että syötäväksi tarkoitettujen viinirypäleiden, viinin valmistukseen tarkoitettujen viinirypäleiden, mansikoiden, melonien ja vesimelonien osalta puuttui eräitä tietoja ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu vaaraa, kyseiset jäämien enimmäismäärät olisi vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(5) Elintarviketurvallisuusviranomainen antoi perustellun lausunnon metaflumitsonin jäämien voimassa olevista enimmäismääristä (5) asetuksen (EY) N:o 396/2005 12 artiklan 1 kohdan mukaisesti. Se katsoi brokkolin/parsakaalin ja leveälehtisten siloendiivien jäämien enimmäismäärien aiheuttavan kuluttajiin kohdistuvan riskin. Sen vuoksi on aiheellista alentaa niiden osalta jäämien enimmäismäärät määritysrajan tasolle asetuksen (EY) N:o 396/2005 liitteessä II. Elintarviketurvallisuusviranomainen suositteli jäämien enimmäismäärien alentamista perunoiden, keräkaalien eli kupukaalien, puuvillansiementen ja maidon (nautaeläinten, lampaan, vuohen ja hevosen maidon) osalta. Muiden tuotteiden osalta se suositteli jäämien voimassa olevien enimmäismäärien nostamista tai pitämistä ennallaan. Elintarviketurvallisuusviranomainen katsoi, että tomaattien, paprikoiden, cocktailkurkkujen, kukkakaalin, kiinankaalin/salaattikiinankaalin/pe-tsain, vuonankaalin, lehtisalaatin, krassien, itujen ja versojen, krassikanankaalin, sinappikaalin/rucolan, lehtisinapin ja versojen (myös kaalilajien versojen) osalta puuttui eräitä tietoja ja että riskinhallinnasta vastaavien tahojen on jatkettava asian tarkastelua. Koska kuluttajille ei aiheudu vaaraa, kyseiset jäämien enimmäismäärät olisi vahvistettava nykyiselle tasolle tai elintarviketurvallisuusviranomaisen määrittämälle tasolle asetuksen (EY) N:o 396/2005 liitteessä II. Kyseisiä jäämien enimmäismääriä tarkastellaan uudelleen; tarkastelussa otetaan huomioon kahden vuoden kuluessa tämän asetuksen julkaisemisesta käytettävissä olevat tiedot.

(6) Elintarviketurvallisuusviranomainen antoi perustellun lausunnon propinebin jäämien voimassa olevista enimmäismääristä (6) asetuksen (EY) N:o 396/2005 12 artiklan 1 kohdan mukaisesti. Se ehdotti jäämän määritelmän muuttamista. Koska propinebin käyttö ei ole enää sallittua EU:ssa ja kaikki sitä koskevat luvat on peruutettu, kyseisen tehoaineen jäämien enimmäismäärät olisi vahvistettava asetuksen (EY) N:o 396/2005 liitteessä V määritysrajan tasolle.

(7) Niiden tuotteiden osalta, joissa kyseisen kasvinsuojeluaineen käyttö ei ole sallittua ja joiden osalta ei ole olemassa tuonnissa sallittavia enimmäismääriä tai jäämien Codex-enimmäismääriä (CXL-arvoja), jäämien enimmäismäärät olisi vahvistettava määritysrajan tasolle tai olisi sovellettava jäämien enimmäismäärän oletusarvoa, kuten asetuksen (EY) N:o 396/2005 18 artiklan 1 kohdan b alakohdassa säädetään.

(8) Komissio kuuli torjunta-ainejäämiä käsitteleviä Euroopan unionin vertailulaboratorioita tarpeesta mukauttaa tiettyjä määritysrajoja. Laboratoriot totesivat useiden aineiden osalta, että tekninen kehitys edellyttää erityisten määritysrajojen asettamista tietyille hyödykkeille.

(9) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(10) Unionin kauppakumppaneita on kuultu Maailman kauppajärjestön kautta uusista jäämien enimmäismääristä, ja niiden kannanotot on otettu huomioon.

(11) Sen vuoksi asetusta (EY) N:o 396/2005 olisi muutettava.

(12) Tuotteiden tavanomaisen kaupan pitämisen, jalostuksen ja kulutuksen mahdollistamiseksi tässä asetuksessa olisi säädettävä sellaisia tuotteita koskevasta siirtymäajasta, jotka on tuotettu ennen jäämien enimmäismäärien muuttamista ja joiden osalta kuluttajansuoja säilyy tietojen mukaan korkeatasoisena.

(13) Olisi sallittava kohtuullinen siirtymäaika ennen jäämien muutettujen enimmäismäärien soveltamista, jotta jäsenvaltiot, kolmannet maat ja elintarvikealan toimijat voivat valmistautua jäämien enimmäismäärien muuttamisesta johtuviin uusiin vaatimuksiin.

(14) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan asetuksen (EY) N:o 396/2005 liitteet II, III ja V tämän asetuksen liitteen mukaisesti.

2 artikla Kaikissa tuotteissa ja niiden pinnalla käytettävän amisulbromin, kaikissa tuotteissa ja niiden pinnalla, lukuun ottamatta keräkaalia eli kupukaalia, käytettävän flubendiamidin, kaikissa tuotteissa ja niiden pinnalla käytettävän meptyylidinokapin, kaikissa tuotteissa ja niiden pinnalla, lukuun ottamatta brokkolia/parsakaalia ja leveälehtisiä siloendiivejä, käytettävän metaflumitsonin sekä kaikissa tuotteissa ja niiden pinnalla käytettävän propinebin osalta asetusta (EY) N:o 396/2005, sellaisena kuin se oli ennen muuttamista tällä asetuksella, sovelletaan edelleen tuotteisiin, jotka on tuotettu unionissa tai tuotu unioniin ennen 14 päivää toukokuuta 2022.

3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 14 päivästä toukokuuta 2022.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä lokakuuta 2021. Komission puolesta Puheenjohtaja Ursula VON DER LEYEN

(1) EUVL L 070, 16.3.2005, s. 1.

(2) Euroopan elintarviketurvallisuusviranomainen: Reasoned opinion on the review of the existing maximum residue levels for amisulbrom according to Article 12 of Regulation (EC) No 396/2005. EFSA Journal 2020; 18(7):6170.

(3) Euroopan elintarviketurvallisuusviranomainen: Reasoned opinion on the review of the existing maximum residue levels for flubendiamide according to Article 12 of Regulation (EC) No 396/2005. EFSA Journal 2020; 18(6):6150.

(4) Euroopan elintarviketurvallisuusviranomainen: Reasoned opinion on the review of the existing maximum residue levels for meptyldinocap (DE-126) according to Article 12 of Regulation (EC) No 396/2005. EFSA Journal 2020; 18(6):6157.

(5) Euroopan elintarviketurvallisuusviranomainen: Reasoned opinion on the review of the existing maximum residue levels for metaflumizone according to Article 12 of Regulation (EC) No 396/2005. EFSA Journal 2020; 18(6):6123.

(6) Euroopan elintarviketurvallisuusviranomainen: Reasoned opinion on the review of the existing maximum residue levels for propineb according to Article 12 of Regulation (EC) No 396/2005. EFSA Journal 2020; 18(8):6233.